Waltteri Lehtonen

**Waltteri Lehtonen** (s. 4. kesäkuuta 1993 Keuruu) on suomalainen jääkiekkoilija, joka pelaa Mestis-joukkue KeuPa HT:ssä. Hän on pelipaikaltaan keskushyökkääjä, mutta Lehtonen osaa pelata myös laidassa. Hän on pelityyliltään puolustava hyökkääjä.

## Ura
Lehtonen on KeuPa HT:n kasvatti. Hän siirtyi C-juniori-ikäisenä JYPiin kaudeksi 2008–2009. Lehtonen oli seuraavalla kaudella 2009–2010 seuran B-nuorten paras pistemies tehoilla 15+19=34. Hän voitti kauden päätteeksi B-nuorten I-divisioonan hopeaa. Kaudella 2012–2013 Lehtonen oli JYPin A-nuorten toiseksi paras pistemies Arttu Likolan kanssa tehoilla 13+16=29. Kaudella 2013–2014 hän oli joukkueen paras pistemies ja syöttäjä tehoilla 13+27=40.

Kaudeksi 2014–2015 Lehtonen teki vuoden mittaisen Mestis-sopimuksen JYP-Akatemian kanssa. Hänen tulokaskautensa toi siellä 34 runkosarja- ja viidessä playoff-ottelussa tehot 4+8=12. Kaudella 2015–2016 Lehtonen oli JYP-Akatemian paras pistemies ja syöttäjä tehoilla 7+19=26. Hänellä oli myös yli puolet kaudesta pelanneista joukkueen paras teholukema (0). Lehtonen debytoi kauden aikana myös JYPin SM-liigajoukkueessa. Hän pelasi ensimmäisen ja kauden ainoaksi jääneen liigaottelunsa 28. marraskuuta 2015 Tampereen Ilvestä vastaan. Lehtonen merkittiin JYPin nelosketjun vasempaan laitaan Mikko Virtasen ja Joel Sundin viereen. Hän sai ottelussa jääaikaa 6.57 minuuttia. Lehtonen teki myös liigauransa avausmaalin.

Lehtonen nimettiin kaudeksi 2015–2016 JYP-Akatemian varakapteeniksi. Kaudella 2016–2017 hän oli tehoilla 15+21=36 joukkueen paras maalintekijä ja toiseksi paras pistemies Riku Pitkäsen jälkeen. Akatemian kausi päättyi kuitenkin putoamiseen Suomi-sarjaan ja joukkue lopetti tähän myös toimintansa. Kaudeksi 2017–2018 Lehtonen palasi vuoden mittaisella Mestis-sopimuksella kasvattajaseuraansa KeuPaan. Hänet nimettiin joukkueen kapteeniksi. Lehtosen runkosarja päättyi kuitenkin jo joulukuun 2017 lopulla nilkkavammaan ja hän palasi kokoonpanoon vasta pudotuspeleissä. Lehtosen KeuPan kapteenina korvasi Markus Jokinen, joka jatkoi tehtävässään Lehtosen kuntoutumisesta huolimatta kauden loppuun. Hän voitti kauden päätteeksi Mestiksen mestaruuden.

Kaudeksi 2018–2019 Lehtonen nimettiin takaisin KeuPa HT:n kapteeniksi. Hän johdatti joukkueen kauden päätteeksi Mestis-hopeaan. Kauden jälkeen Lehtonen piti taukoa jääkiekosta, kunnes hän jatkoi harjoittelua syyskaudella. Joulukuussa 2019 Lehtonen palasi KeuPaan alustavasti kuukauden mittaisella koesopimuksella. Hänen koejaksonsa päätettiin kuitenkin jo kolmen ottelun jälkeen vuoden 2020 vaihteessa. Pari viikkoa myöhemmin Lehtonen siirtyi loppukauden kattavalla sopimuksella Suomi-sarjajoukkue D-Kiekkoon. Siirtotakarajalla helmikuussa hän palasi Mestikseen ja siirtyi loppukauden kattavalla sopimuksella Kokkolan Hermekseen.

Lehtonen siirtyi kaudeksi 2020–2021 vuoden mittaisella sopimuksella Ranskan kolmanneksi korkeimmalle sarjatasolle FFHG Division 2:n Meudon Hockey Clubiin. Hän pelasi siellä vain yhden ottelun tehopistein 2+2=4. Helmikuussa 2021 Lehtonen siirtyi loppukauden kattavalla sopimuksella sarjatasoa ylemmäs FFHG Division 1:n Corsaires de Dunkerqueen. Kaudeksi 2021–2022 hän siirtyi vuoden mittaisella sopimuksella monikansallisen Alps Hockey Leaguen itävaltalaisjoukkue EC Bregenzerwaldiin. Joukkuetta valmensi suomalainen Markus Juurikkala. Lehtonen oli tehoilla 25+23=48 Bregenzerwaldin paras maalintekijä ja toiseksi paras pistemies Roberts Lipsbergsin jälkeen. Hän sijoittui koko liigan maalipörssissä kolmanneksi sekä jakoi pistepörssin yhdeksännen sijan RB Hockey Juniorsin Luca Auerin ja HDD Jesenicen Erik Svetinan kanssa. Lehtonen vahvisti joukkuetta myös Itävallan kakkossarjatason pudotuspeleissä, jotka päättyivät mestaruuteen. Heinäkuussa 2022 hän teki Bregenzerwaldin kanssa vuoden mittaisen jatkosopimuksen. 

Kaudella 2022–2023 Lehtonen voitti Bregenzerwaldin sisäisen piste- ja maalipörssin tehoilla 24+27=51, joilla hän sijoittui koko Alps Hockey Leaguen maalipörssissä kolmanneksi ja pistepörssissä neljänneksi. Lokakuussa 2023 Lehtonen siirtyi loppukauden 2023–2024 kattavalla sopimuksella samassa liigassa pelaavan EC Kitzbühelin joukkueeseen. Hän oli 21 osumallaan joukkueen toiseksi paras maalintekijä Joonas Niemelän jälkeen. Kaudeksi 2024–2025 Lehtonen siirtyi Alps Hockey Leaguen italialaisjoukkue SG Cortinan riveihin. Hän oli tehoilla 12+23=35 joukkueen toiseksi paras pistemies Mikael Sahan jälkeen. Lehtonen edusti Cortinaa myös Italian Serie A:ssa, jonka maalipörssin hän voitti tehtyään neljässä ottelussa kuusi maalia. Lehtonen voitti Italian-mestaruuden.

Syyskuussa 2025 Lehtonen palasi alustavasti kymmenen ottelun mittaisella, ottelukohtaisella sopimuksella KeuPa HT:n Mestis-joukkueeseen. Hän pelasi siellä kauden loppuun.

## Tilastot

## Lähteet
*
*
*

### Viitteet